## Igualtat reconeix els ajuntaments de l'Alcúdia de Crespins i de Bellreguard amb el Premi de Festes Inclusives i No Sexistes

*** Junt amb l'Alcúdia de Crespins i Bellreguard, els municipis de Benetússer i Cullera també han sigut guardonats amb estos premis
* L'objectiu dels premis és incentivar les festes igualitàries, promoure actituds no sexistes i crear espais lúdics que garantisquen el respecte a les dones**

La Vicepresidència Segona i Conselleria de Serveis Socials, Igualtat i Habitatge ha guardonat amb el Premi de Festes Inclusives i No Sexistes l’Ajuntament de l’Alcúdia de Crespins, en la categoria de municipis d’entre 5.001 i 10.000 habitants, i l’Ajuntament de Bellreguard, en la de municipis amb un màxim de 10.000 habitants, per les festes locals celebrades al llarg de l’any 2023.

La secretària autonòmica d’Igualtat i Diversitat, Asunción Quinzá, ha explicat que, mitjançant este guardó, el Consell vol “reconéixer de manera oficial i fer visible” el compromís dels ajuntaments de la Comunitat Valenciana en la promoció de festes populars “igualitàries, lliures d’agressions i de violència sobre les dones”.

Asunción Quinzá i la directora general d’Igualtat i de l’Institut de les Dones, Davinia Bono, han entregat estos premis a l’alcaldessa de Bellreguard, Cristina Mateu, i l’alcalde de l’Alcúdia de Crespins, Francisco Javier Sicluna, i han felicitat els dos consistoris per l’organització de festes locals i populars “segures” per a totes les dones i per fomentar “actituds no sexistes en espais de diversió que garantisquen el respecte cap a les dones”.

A més de l’Alcúdia de Crespins i Bellreguard, han sigut guardonats amb estos premis anuals l’Ajuntament de Benetússer, dins de la categoria per a municipis d’entre 10.001 i 20.000 habitants, i l’Ajuntament de Cullera com a municipi premiat amb més de 20.001 habitants. Cada un dels municipis rep una dotació econòmica de 10.000 euros.

Estos quatre municipis han sigut premiats concretament per l’impuls d’accions encaminades a promoure la igualtat de gènere en les seues festes locals, contribuint amb això a la ruptura dels estereotips de gènere, la participació de les dones en condicions d’igualtat i l’eliminació de qualsevol forma de discriminació i de violència contra les dones.

**Projecte premiat a l’Alcúdia de Crespins**

El projecte pel qual ha sigut premiat l’Ajuntament de l’Alcúdia de Crespins ha sigut el canvi del Protocol d’actuació en les festes locals de la localitat.

La modificació del protocol ha inclòs alguns canvis en la seua execució: totes les actuacions que s’organitzen en les festes podran ser protagonitzades i participades per dones i homes; les representacions i activitats dirigides a persones menors tindran com a objectiu la igualtat de gènere; la discomòbil comptarà amb una DJ; hi haurà muntatge d’un Punt Violeta amb marxandatge que promoga la igualtat, lluite contra els estereotips sexistes i promocione unes festes lliures de violència de gènere, i la celebració d’un concurs de disfresses amb lema ‘no sexista’.

**Projecte premiat a Bellreguard**

Per la seua banda, la iniciativa premiada de Bellreguard, ‘Que no et mulle la violència masclista’, és un projecte transversal que combina la posada en marxa d’una campanya de sensibilització i prevenció dirigida a erradicar la violència de gènere, sensibilitzar en la igualtat d’oportunitats i en el principi de no-discriminació.

El projecte inclou el muntatge d’un Punt Violeta amb personal tècnic amb formació acreditada en esta matèria, per a repartir materials informatius i marxandatge amb el lema de la campanya ‘Bellreguard diu no a la violència de gènere’, així com un fotoreclam.

Així mateix, cal tindre en compte que el disseny transversal de les activitats ha requerit la participació de diversos actors socials de la localitat.

Fecha: 27/12/2023